Eelnõu

Koostaja: vallavolikogu esimees Külli Suvi

**LAEVA VALLAVOLIKOGU**

**MÄÄRUS**

Laeva 2016 nr

**Vallavolikogu liikmetele tasu ja hüvitiste määramise ning maksmise kord**

Määrus kehtestatakse kohaliku omavalitsuse korralduse seaduse § 17 lõike 3, § 22 lõike 1 punktide 21 ja 22 alusel.

**§ 1.** **Reguleerimisala**

(1) Määrus reguleerib Laeva Vallavolikogu (edaspidi volikogu) liikmetele istungi ja volikogu komisjoni tööst osavõtu eest tasu ja volikogu ülesannete täitmisel tehtud kulutuste eest hüvitise suuruse määramise ja maksmise korda.

(2) Komisjoni tööst osavõtu eest tasu määramisel võrdsustatakse volikogu liikmega need komisjoni liikmed, kes ei ole volikogu liikmed.

**§ 2.** **Tasu määrad**

(1) Volikogu esimehele makstakse igakuuliselt (v. a. Juulikuu, kui ei toimu volikogu korralist istungit) tasu 175 eurot.

(2) Volikogu aseesimehele makstakse igakuuliselt (v. a. Juulikuu, kui ei toimu volikogu korralist istungit) tasu 35 eurot.

*Volikogu aseesimehele makstakse volikogu esimehe puudumisel materjalide ettevalmistamise ja volikogu istungi läbiviimise eest tasu 50 eurot.*

(3) Volikogu liikmele ( va volikogu esimees ja aseesimees) makstakse tasu volikogu istungi tööst osavõtu eest 30 eurot.

(4) Volikogu komisjoni esimehele, tema puudumisel teda asendavale komisjoni aseesimehele või mõlema puudumisel komisjoni juhtima määratud komisjoni liikmele, makstakse tasu 25 eurot komisjoni koosoleku ettevalmistamise, korraldamise ja osavõtu eest.

(5) Volikogu komisjoni liikmele makstakse tasu komisjoni koosolekust (va elektroonilisest koosolekust) osavõtu eest 15 eurot.

(6) Komisjoni liikmele, kes täidab komisjoni töö eesmärkidega seotud ülesandeid väljaspool komisjoni koosolekut, makstakse tasu 5 eurot /tund**.** Tunnitasu arvestamisel ümardatakse tunnid 0,5 tunni täpsusega.

(7) Hüvituse arvestamise aluseks on volikogu istungist või komisjoni koosolekust osavõtu registreerimisleht.

(8) Hüvitust makstakse hüvituse saaja arveldusarvele hiljemalt istungi või koosoleku toimumisele järgneva kuu 5. kuupäevaks.

(9) Kehtestatud hüvitisest on õigus loobuda kirjaliku avalduse alusel.

**§ 3.** **Hüvitatavad kulutused**

(1) Volikogu liikmele hüvitatakse volikogu ülesannete täitmisega seotud järgmised kulud:  
 1) lähetuskulud;  
 2) koolituskulud;  
 3) transpordikulud, va volikogu istungil või komisjoni koosolekul osalemisega seotud kulud.

(2) Koolituse vajaduse kooskõlastab volikogu esimees ja käesoleva paragrahvi lõikes 1 nimetatud kulutused hüvitatakse volikogu liikmele kuludokumendi esitamisel volikogu esimehe käskkirja alusel.

(3) Volikogu esimehe lähetuse, koolituse ja transpordikulude hüvitamise otsuse teeb volikogu oma korralisel istungil.

**§ 4.**   **Varasema määruse kehtetuks tunnistamine**

(1) Tunnistada kehtetuks Laeva Vallavolikogu 28.02.2012 määrus nr 62 „Volikogu liikmetele ja vallavalitsuse ametnikele volikogu tööst osavõtu eest tasu maksmise kord” ja Laeva Vallavolikogu 02.02.2016 otsus nr 108 „Vallavolikogu esimehele töötasu määramine“.

(**§ 5.**  **Määruse jõustumine**

Määrus jõustub 1. jaanuaril 2017

Külli Suvi

Vallavolikogu esimees

**SELETUSKIRI**

määruse eelnõu

**„Vallavolikogu liikmetele tasu ja hüvitiste määramise ning maksmise kord“**

juurde

**Eelnõu eesmärk**

Eelnõu eesmärk on viia volikogu liikmete hüvitiste määrad samale tasemele Tartu Vallavolikoguga.

**Eelnõu juriidiline alus**

Kohaliku omavalitsuse korralduse seaduse § 17 lõige 3, § 22 lõige 1 punktid 21 ja 22.